Arba, yʋʋm-vẽkre, 17
Bãmb ned ba a yembr ka tol n wʋmd Zʋɩf-rãmbã buud goam ye.—Nee. 13:24.
Ned sã n pa wʋmd buud-gomd sõma, n yaool n kelgd Wẽnnaam goamã buud-gom-kãng pʋgẽ, a pa tõe n wʋm a võor sõma ye. Rẽ tõe n komsa a tẽebã. A Neemi sẽn wa n leb Zerizalɛm n tɩ mik tɩ zʋɩf-rãmb kẽer kamb pa gomd ebre wã, a sũur sãamame. Kom-kãensã sẽn da pa wʋmd buud-gomdã kɩtame tɩ b ra ka wʋmd Gʋlsg sõamyã võor ye. B ra lebga wa bu-zẽms neba, n da pa tar zood sõma ne a Zeova ye. (Nee. 8:2, 8) Kiris-neb kẽer ne b zak rãmb sẽn tɩ sõngd tiging sẽn gomd buud-gom-zẽng wa n mikame tɩ b kambã tẽeb boogdame. Bala, d sã n karemd Wẽnnaam goamã ne buud-gom-zẽnga, tõeeme n pa kẽ-d sõma wa sẽn da na n yaa d buudã gomd ye. Sẽn paase, d sẽn pa tõe n sõs ne nebã buudã gomd pʋgẽ wã tõe n komsa d raoodo, t’a Zeova tũub pa le noom-d woto ye. Dẽnd ned sã n teend buud-gom-zẽng tiginga, a segd n maoome n da koms raoodo, la a mao me t’a tẽebã ra boog ye.—Mat. 4:4. w16.10 2:4-6
Lamusa, yʋʋm-vẽkre, 18
Tẽeb yaa . . . bũmb nins ned sẽn ka ne wã wilgri.—Ebre. 11:1.
Pa nebã fãa n tar tẽeb ye. (2 Tes. 3:2) La a Zeova kõta neb nins fãa sẽn tũud-a wã tẽebo. (Rom. 12:3; Gal. 5:22) D sũur yaa noog wʋsgo, d sẽn paam t’a Zeova sõng-d tɩ d tar tẽebã! A Zeezi Kirist yeelame t’a Ba sẽn be saasẽ wã boonda nebã ne yẽ maasem, tɩ b lebgd a zo-rãmba. (Zã 6:44, 65) Ned sã n tẽed a Zeezi, rẽ masã la Wẽnnaam tõe n sak n kõ-a a yel-wẽnã sugri. A soab tõe n paamame n yɩ a Zeova zoa, n wa vɩɩmd wakat sẽn kõn sa. (Rom. 6:23) Bõe yĩng tɩ Wẽnnaam maan tõnd neer woto fãa? Yaa a bark kũunã sẽn ka to wã. Tõnd sẽn yaa koangdbã, d sẽn da segd ne bal yaa kũum. (Yɩɩn. 103:10) La a Zeova yãame tɩ d ned kam fãa tõe n maana sẽn yaa sõma. A sõnga tõnd tɩ d wʋm koe-noogã, tɩ kẽ d sũyã. Rẽ tɛka, d sɩngame n tẽed a Zeezi, n saagdẽ tɩ d na n wa paama vɩɩm sẽn kõn sa.—1 Zã 4:9, 10. w16.10 4:1, 2
Arzũma, yʋʋm-vẽkre, 19
[A Poll] pɩʋʋga zĩig-zĩig soolem-kãng pʋg n sagl karen-biisã wʋsgo.—Tʋʋ. 20:2.
A Poll pẽga a tẽed-n-taasã lɛta wã pʋsẽ. Kẽer n tũ-a n tog soay yʋʋm wʋsgo, t’a ra mi b pãn-komsem toor-toore, la a zɩ n gom b yell wẽng ye. A ra pẽgd-b lame. Wala makre, a goma a Tɩmote yell n yeel t’a yaa yẽ ‘bi-nongr sẽn maand sɩd Zu-soabã pʋgẽ,’ la t’a kɩsa sɩd t’a Tɩmote na n gesa a tẽed-n-taasã yell neere. (1 Kor. 4:17; Fili. 2:19, 20) A pẽga a Tɩt Korẽnt kiris-nebã sʋka, n bool-a tɩ yẽ ‘tũud-n-taaga, la a tʋmd-n-taag bãmb yĩnga.’ (2 Kor. 8:23) Yaa vẽeneg t’a Tɩmote ne a Tɩt sẽn wa n wʋm a Poll sẽn pẽg-b woto wã, kenga b raoodo. A Poll ne a Barnabas gẽnega b yõy sẽn na yɩl n keng b tẽed-n-taasã raoodo. Wala makre, Listr nebã wʋsg ra baoome n na n kʋ-ba, la baa ne rẽ, b lebg n kẽnga be n na n tɩ keng sẽn nan lebg-b kiris-nebã raoodo, la b sõng-b tɩ b kell n tũ a Zeova. (Tʋʋ. 14:19-22) Efɛɛz tẽngẽ wã, neb kʋʋng sũy n yik ne a Polle, hal n da rat n maan-a yelle. Baa ne rẽ, a tõog n kenga a tẽed-n-taasã sẽn da be be wã raoodo.—Tʋʋm 20:1. w16.11 1:10, 11
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn